Benescke Janse van Rensburg het aan die Universiteit Stellenbosch studeer. Sy het 'n BA-graad, 'n onderwyssertifikaat en 'n honneurs- en meestersgraad in Joernalistiek verwerf. Sy het haar loopbaan in die radiobedryf begin by Radiokansel en is vandag betrokke by Tygerberg 104FM in die Kaapse Skiereiland. Benescke is ook een van die skrywers vir die elektroniese dagstukkies "Vers-'n-Dag" wat na meer as 80 000 intekenare wêreldwyd uitgestuur word. Sy skryf ook vir geestelike en inspirasietydskrifte en tree as motiveringspreker op. Sy is getroud met Johannes en hulle het twee dogtertjies.
Dit is 02:00 die oggend in die Louis Leipoldt Medi- Clinic se pediatriesaal. My dag het heeltemal anders uitgewerk as wat ek beplan het. Met my driejarige dogtertjie se opvolgbesoek vir haar arm wat 'n week vantevore geopereer is (sy het by die glyplank geval), is ons meegedeel dat die arm nie reg geheg het nie. Die dokter moes weer opereer. Die operasie wat 19:00 sou plaasvind, het eers 21:00 begin. En waar ons sou huis toe gaan ná die operasie, moes ons op die ou einde in die hospitaal oorslaap. Ek is moeg. Baie moeg. En effens gefrustreerd.